
Járásról járásra – a LAU-1 szint vizsgálata a visegrádi országokban

A NUTS rendszer lokális szintjei -LAU 1, LAU2- a regionális szintekkel szemben háttérbe szorultak a tudományos vizsgálódás során, ellenben mind területileg mind közigazgatásilag közelebb helyezkednek el az állampolgárokhoz. A kutatásom középpontjában a LAU 1 szint áll, amely a járást mint területi és/vagy közigazgatási egységet hasonlítja össze a Visegrádi országokban.
Csehország, Lengyelország és Szlovákia járásainak tulajdonságait négy szemponton keresztül veszem sorra, majd összevetem a 2013. január 1-jén Magyarországon létrejövő rendszerrel.
A vizsgált négy szempontom a következő:
1. Történelmi előzmények, jelentősebb közigazgatási reformok.
2. LAU 1 szint körülhatárolása az egyes országok vonatkozásában.
3. LAU 1 szint feladat-és hatásköre, szervezeti egységei.
4. LAU 1 szint kapcsolata más területi szintekkel.
Az összehasonlítás eredményeként megállapítható, hogy magát járást mint általános fogalmat nehéz meghatározni, amelynek oka egyrészt, hogy a lokális szint nem kötelező tartalmi eleme a NUTS jegyzéknek, illetve a LAU 1 szinten található egységek nagyfokú heterogenitást mutatnak. A poszt-kommunista országok elsődleges célja a rendszer jegyeinek levetkőzése, amely egy sor változást indított el a közigazgatás területén is. A közigazgatás folyamatos átalakítása, átszervezése következtében a létező közigazgatási egységek átalakultak, megszűntek vagy helyüket más szervezetek, intézmények vették át. LAU 1 szinten minden egyes országban olyan ügyeket látnak el, amelyek helyi önkormányzati szinten vagy NUTS 3 szinten már nem intézhető, illetve amit a törvény a hatáskörükbe utal. Lehetőségük van más szervekkel együttműködve hatékony feladatellátásra, illetve más szervek, intézmények telepíthetnek ide feladatokat. A cél az állampolgárokhoz közelebb vinni a közigazgatást, ügyeiket gyorsan, egyszerűen intézhessék. Az országok közigazgatási rendszerének minden szintje összekapcsolódik egymással, így alakítva ki egységes struktúrát az ország egész területére kiterjedően.
A hasonlóságok és a különbségek egybevetését követően elmondható, hogy Szlovákia körzeteihez hasonló rendszer jön létre Magyarországon. Az önkormányzati típusú járások számos érdekütközéshez vezetnének a lokális szintek között, akárcsak Lengyelországban. Csehországban a települési rendszerre telepítették a járások feladatait, amely jelentősen terhet jelent ezzel szemben Magyarországon a települések tehermentesítésére vezetik be ismételten a rendszert.
 



